ലഹരി പദാര്ഥങ്ങളുടെ വില്പനയും ഉപയോഗവും എരുമേലിയില് വ്യാപകം എരുമേലി: എരുമേലിയിലും സമീപത്തും ലഹരി പദാര്ഥങ്ങളുടെ വില്പനയും ഉപയോഗവും വര്ധിക്കുന്നതായി പരാതി. സംസ്ഥാനത്തിന് പുറത്തുനിന്ന് എത്തുന്ന പുകയില ഉല്പന്നങ്ങള് സമീപ ജില്ലകളടക്കം വില്പന നടത്തുന്ന കണ്ണികളില് എരുമേലി സ്വദേശികളുടെ പങ്കും വലുതാണ്. വിവിധ സ്റ്റേഷന് പരിധിയില്നിന്ന് അടുത്ത ദിവസങ്ങളിലായി എരുമേലി സ്വദേശികളെ പൊലീസ് പിടികൂടിയിരുന്നു. ആളൊഴിഞ്ഞ സ്ഥലങ്ങളും വീടുകളും കേന്ദ്രീകരിച്ചാണ് ഉപയോഗവും വില്പനയും നടക്കുന്നത്. കോളനികള് കേന്ദ്രീകരിച്ച് ലഹരിപദാര്ഥങ്ങള് എത്തിച്ചുകൊടുക്കുന്നവരും നിരവധിയാണ്. അതിര്ത്തികടന്ന് എത്തുന്ന ലഹരിപദാര്ഥങ്ങള് ഇടനിലക്കാരില് എത്തിച്ചുനല്കുന്ന വന് ശൃംഖല തന്നെ പ്രവര്ത്തിക്കുന്നുണ്ട്. ജോലി തേടിയെത്തുന്നവരുടെ രൂപത്തിലും ഭാവത്തിലുമാണ് ഇവ അതിര്ത്തി കടന്നെത്തുന്നത്. കഴിഞ്ഞ ദിവസം കഞ്ചാവുമായെത്തിയ സ്ത്രീകള് ഉള്പ്പെടെയുള്ള തമിഴ്നാട് സംഘത്തെ മുണ്ടക്കയത്തുനിന്ന് എക്സൈസ് എരുമേലി റേഞ്ച് പിടികൂടിയിരുന്നു. ശബരിമല തീര്ഥാടനം ലക്ഷ്യംവെച്ചാണ് ലഹരി പദാര്ഥങ്ങളുടെ വില്പന ശൃംഖലകള് എരുമേലി കേന്ദ്രീകരിച്ച് പ്രവര്ത്തിക്കുന്നത്.